Uhliarik, Ivan, poslanec NR SR (2013-05-16):
Ďakujem pekne, vážená pani predsedajúca. Vážený, vážená pani ministerka, pán spravodajca, nechcem, samozrejme, reagovať na faktické poznámky, len pánovi poslancovi odkazujem, že existuje mnoho tabletiek s rôznymi farbami na tieto problémy, takže potom aj lekári, tu máme urológa, môžu, môžu pomôcť. (Povedané so smiechom.) Dovoľte mi, aby som sa ale vyjadril k vládnemu návrhu zákona o Národnom zdravotníckom informačnom systéme a o zmene a doplnení niektorých zákonov. Máme to pod tlačou 408. Budem sa snažiť byť vecný. Z hľadiska objemu finančných úspor, ktoré môžu zákon priniesť do zdravotníctva, podľa môjho názoru je skutočne jedným z najzásadnejších zákonov v rezorte, a preto je dobré, že mu venujeme patričnú pozornosť, aspoň tí odborníci, ktorí v pléne sedíme. V prípade, ak sa úspešne podarí spustiť e-health, vy lekári, prípadne manažéri nemocníc viete, že odhadovaná úspora je v rádoch desiatok miliónov eur. Odhaduje sa okolo 100 miliónov eur ročne. V dnešnej dobe, keď sa tu hádžu milióny a desiatky milióny eur, tak si myslím, že je to dramaticky vysoké číslo, pretože dnes pacienti častokrát podstupujú duplicitné vyšetrenia. Pacienti podstupujú v podstate aj nebezpečné vyšetrenia, ale povedzme niekoľkokrát ožarovanie a tak ďalej a tak ďalej. Vzhľadom aj na to, že vzájomne to o nich lekári nevedia. Preto elektronická zdravotná karta bude prelomom, historickým prelomom a v tomto si dovoľujem polemizovať s mojím predrečníkom, aj keď vecne sa v zákone zhodujeme. Tento prelom skutočne posunie naše zdravotníctvo dopredu, a preto vecný obsah tohto zákona podporujem. Mrzí ma ale jedna vec, že takto dôležitý zákon prichádza neskoro, po viac ako roku fungovania vlády, aj preto, v akej situácii sa dnes štátny rozpočet Slovenskej republiky nachádza, v akej situácii sa nachádza naša ekonomika, v akej situácii sa zdravotníctvo nachádza. Očakával som na úvod, že ministerstvo zdravotníctva potrebuje dlhší čas preto, aby pripravili kvalitný zákon. Pretože naozaj je to zásah do aj osobných slobôd, možno až ústavných práv občana. No ale v rámci MPK, ako ste si mohli prečítať alebo všimnúť, páni poslanci, bolo vznesených 730 pripomienok, čo je na tak dlhý čas príprav podľa môjho názoru príliš veľa. Nielen preto o kvalite zákona pochybujem, ale mrzí ma aj jedna vec. Mrzí ma, že tak zásadné informácie ako elektronizácia zdravotníctva, tak citlivá informácia o každom z nás môže byť zneužitá, keď nie je dobre chránená. Mrzí ma to preto, pretože pán poslanec Andreánsky v utorok na výbore zdravotníckom Národnej rady predstavil ďalší pozmeňovací návrh, ktorý mal 57 bodov. Čiže na jednej strane 730 pripomienok riadnych, nebudem polemizovať o tom, či je to veľa alebo málo. Na druhej strane relatívne tesne pred schválením zákona na výbore bolo ešte podaných 57 pripomienok. Neboli to len legislatívno-technické pripomienky. Boli tam naozaj aj vecné pripomienky a tí, ktorí ich dávali s požehnaním ministerstva zdravotníctva, o tom vedia. Právom nás potom napadajú otázky, o ktorých hovoril pred chvíľkou pán poslanec Hlina, či zabezpečenie týchto citlivých informácii bude dostatočné, pretože tie dáta, ktoré sa na elektronické karty dostanú, budú skutočne citlivé a môžu, keby sme išli do úplného detailu, môžu poškodiť alebo poznačiť osudy jednotlivcov a ľudí. Ďalším problémom je aj, akým spôsobom – a toto je vecný problém, nastoľujem to ako otázku iba –, akým spôsobom bude vyriešená motivácia lekárov, aby tie všetky dáta, pretože tak ako robíme skenovanie archívu elektronického, takisto tie karty, fyzické karty, ktoré vieme ako lekári, že sú dosť obsiahle, tak tieto karty bude musieť nejakým spôsobom ten lekár alebo sestra, alebo kohokoľvek si lekár najme, skenovať, prípadne nejakým spôsobom dať do elektronickej podoby. Nepredpokladám, že to bude prepisovať. Čiže motivácia lekárov zatiaľ nie je vyriešená. Verím, že to ministerstvo zdravotníctva vyrieši, pretože nepredpokladáme, že pri tej záľahe práce, ktorú lekári dnes majú, budú to robiť len pre potešenie. Čo je horšia informácia, ale je posun funkčnosti e-healthu na rok 2016. Projekt bol v roku 2012 tejto vláde odovzdaný tak, že podľa plánu mal byť spustený o dva mesiace, teda v lete 2013. Také boli pôvodné predpoklady. Žiaľ, politické výmeny v Národnom centre zdravotníckych informácií a ministerstve celý proces zabrzdili. Chcem len pripomenúť, že už bývalý minister Raši v roku 2009 hovoril o termíne plne funkčného e-healthu v roku 2013. Ja si ho dovolím krátko odcitovať. Je to správa z roku 2009, z 27. mája. „Slovensko síce s projektom informatizácie zdravotníctva začalo neskôr ako väčšina ostatných krajín, ale práve preto však v tejto oblasti očakáva aktívnejší postup. Cieľom rezortu zdravotníctva je podľa neho sprístupniť čo najskôr tie súčasti e-healthu, ktoré by priniesli benefity lekárom, ale najmä pacientom. Ide napríklad o elektronické objednávania a predpisovanie liekov, ako aj o takzvanú elektronickú zdravotnú knižku. Tieto by mali byť plne funkčné od roku 2013“, povedal Richard Raši na konferencii Zdravotnícka informatika v roku 2009. Napriek tomu, že o termíne hovoril človek možno z iného politického tábora, snažil som sa práve tento termín dodržať preto, pretože si myslím aj ja osobne, že e-health je potrebný na Slovensku, a vieme, vecne vieme, aké môže priniesť úspory. Nerozumiem teda tomu, prečo SMER zrazu posúva termín na rok 2016? Možno naozaj mi pani ministerka vysvetlí prečo. A keby som tento posun preložil na čísla, zdravotníctvo príde namiesto od roku 2013 do roku 2016, príde až o 300 miliónov eur, ktoré mohlo ušetriť. Viem ale možno celkom presne, že pani ministerka asi povie a zvalí všetko na svojho predchodcu, to znamená na mňa. Ale chcem, pani ministerka, vopred odkázať, že ja som sa na svojho predchodcu nevyhováral. A ešte raz hovorím. Schvaľujem aj jeho kroky, ktoré v tomto boli urobené, a vy všetci, ktorí do toho vidíte, viete, že aj firmy, ktoré boli vytendrované, ostali rovnaké. Žiadne zmeny sa tam nespravili. Dokonca aj napriek naozaj intenzívnej diskusii s ministerstvom financií sa nám podarilo znížiť celkový objem, ktorý bol na toto určený, 230 mil. na 130 mil. eur a tieto zdroje boli zauditované. Ale napriek aj tomuto zdržaniu sme pôvodný termín hravo stíhali. Legislatívu sme mali pripravenú začiatkom roka 2012, o čom svedčia dátumy MPK, ale pre pád vlády sme to nemohli predložiť do Národnej rady. Pretože, ako viete, vo februári bola posledná schôdza. Rozumiem a nechcem premostiť, ako to pani ministerka dnes doobeda povedala, že hravo tu premosťujeme, opoziční poslanci, z jednej témy do druhej. Ale vy ako odborníčka v zdravotníctve a dlhoročný profesionál v zdravotníctve viete, že všetko naozaj so všetkým súvisí. A ja naozaj rozumiem, že asi právnikov teraz zaujíma na ministerstve a zamestnáva viac zákon, na základe ktorého má byť vyvlastnené zdravotné, súkromné a zdravotné poisťovne. Ale aj tak by som od vás rýchlejšie očakával prijatie zákona, ktorý má zdravotníctvu šetriť 100 mil. ročne. Práve preto, lebo ste aj dnes doobeda hovorili, že budeme potrebovať alebo teda že nemocnice budú potrebovať mnoho desiatok miliónov práve na zvýšenú potrebu v budúcich rokoch. Ja verím, že naozaj viete, že kde tie peniaze vziať. Hovorili ste o tom aj na tlačovej konferencii pred vyše mesiacom, že lieková reforma šetrí 50 miliónov eur ročne. Čiže ja som veľmi rád a som rád, že aj tu sú riaditelia nemocníc, ktorí tu sedia, že ste ráno pripomenuli dve vety. Prvá veta znela, že vieme, kde peniaze zoberieme. A druhá veta znela, že peniaze fyzicky v poisťovniach sú. Takže verím tomu, že aj vaša snaha, ktorá je v tomto prípade legitímna, aj ja podporujem, ešte raz hovorím, e-health, bude tento e-health možno nejakým spôsobom, možno pozmeňovacími návrhmi, ktoré sa dajú dať, tento e-health spustiť skôr ako v roku 2016. Posledným bodom, ktorý je podľa mňa tiež nelogický a ktorý súvisí s týmto časovým termínom 2016, je aj to, že zdravotné poisťovne majú povinnosť, aby už od tohto roka prispievali sumou 5 mil. eur ročne na tento systém, ktorý vlastne začne fungovať až od roku 2016. Dúfajme, že bude. Pretože my vieme, že roky hovoríme o e-healthe a stále sa tento dátum alebo tento termín posúva. Za ten čas mohli poisťovne využiť peniaze pre svojich poistencov na ich liečbu. Ja nehovorím, že sú to nejaké veľmi veľké peniaze pre, pri naozaj rozpočte alebo pri objeme peňazí na zdravotníctvo 15 mil. eur nie je tak veľa. V každom prípade je to dostatočné množstvo na to, aby sme sa mohli tým zaoberať alebo minimálne nad tým rozmýšľať, že či skutočne to stojí za to, aby peniaze sa dávali, ktoré sú určené na liečbu, práve na systém, ktorý ešte nefunguje. Verím tomu, že e-health bude fungovať skôr. Verím tomu, že pani ministerka niečo urobí s tým, aby to fungovalo skôr ako v roku 2016 a v tom prípade tento zákon podporím. Ďakujem pekne.